# Ar vinorezik

Oberennoù damheñvel pe handelvoù all zo ivez, gwelout Ar Vinorezig.
| ◄ Garan ar Briz | Ar vinorezik | Ar vates vihan ► |
Me oa ’r bugelik iaouank-flamm,
Pa varwaz ma zad ha ma mamm ;
 Oblijet oann da glask ma boed,
Kapabl d’hen gonit na oann ket.
 Ma oann leusket war ann hent-braz,
War ann hent-braz ewit em glask.
 Pa oann diskennet en hent doon,
Me o rankontr tud-a-feson ;
 O rankontr aotro hag itron,
Pa oann diskennet hent doon ;
 Ma laraz ’nn aotro d’ann itron :
— Sell aze ’r bugel-a-feson ;
 Hi c’homerromp ganimb ’n hon zi,
’Vel d’hon bugel greomp d’ez-hi. —
Pa oann bet tric’houec’h miz ’n ho zi,
Oa gret un habit newez d’in :
 Me a oa maget ha gwisket,
’Vel pep-hini ann-he bewet.
 P’oann bet tric’houec’h vloaz en ho zi,
(Tri bloaz war-n-ugent ’m boa neuze)
 Laraz ma mestr mad d’am mestrez :
— Poent e dimizi ’r vinorez,
 Rei d’ei noblanz ar Feunteuniou,
Kaera noblanz a zo er vro ;
 Kaera noblanz a zo er vro,
Un darn, itron, euz hon mado. —
 Ma laraz neuze ma mestrez :
— N’ vo ket dimet ar vinorez ;
 N’ vo ket dimet ar vinorez,
Ken ’vo bet ganimb ’n pardon Agnez ;
 Bep-bloa ’teu ganimb d’ar pardon,
Dre m’eo ur bugel-a-feson…… —
 Pa arruaz ebars ar c’hoad,
’Teu c’hoant-kousket d’am mestrez-vad ;
Me ’c’h azeza war ar c’hlazenn,
Tapout hi fenn war ma barlenn ;
 Tapout hi fenn war ma barlenn,
Hag a vanaz kousket soudenn.
 O tont un dra da laret d’in :
— Laz da vestrez, zent a-ouz-in ;
 Laz da vestrez, zent a-ouz-in, Hag itron en hi flaz e vi ! —
 Euz ann dra-ze am euz zentet,
Ma mestrez vad am euz lazet ;
 Ma mestrez vad am euz lazet,
Seiz taol-kontel d’ei ’m euz roët.
 P’am boa lazet ma mestrez vad,
Na ouienn pelec’h hi lakad.
 O tont un dra da laret d’in,
Dre ma oann ken nec’het gant-hi :
 — Na kerz te gant-hi d’ar poull-glaou,
Ha kuz ’nn ez-hi gant deilou-kraou. —
 Me a ieaz neuze d’ar pardon.
Doue ’ouie ma intantion.
 Me o rankontr ma mestrik mad,
O kana hag o c’huibanad ;
 O kana hag o c’huibanad,
Me ’roaz d’ez-han kalonad !
 — Ma mestrez vad a zo lazet,
Bars ar c’hoad, gant ar forbaned !
 Me vije iwe, penamet
E-meaz ar c’hoad am euz redet. —
 — Ma vijac’h bet fidel d’ez-hi,
C’hui vije lazet koulz ha hi ! —
 Ma mestrik mad, p’hen euz klewet,
Ter-gwes d’ann douar ’zo koezet ;
 Ter-gwes d’ann douar eo koezet,
Hag am euz-han bep-gwes savet :
 — Tawet, mestrik, na oelet ket,
Me ho servijo ’vel bepred ;
 Met n’inn ket ganec’h da gousket,
Ken ’vomp dimet hag eureujet. —
Sevel ’ra ’tre-z-he prepoziou
Na diwar-benn ann dimiziou.
Pa oant dimet hag eureujet,
Hi poent da vonet da gousket,
 ’C’h antrenn ar c’horf maro en ti,
Ha seiz sierj koar dira-z-hi ;
 Seiz sierj allum dira-z-hi,
Unan a oa war bep-gouli.
 — Savet al lec’h-se, minorez,
C’hui oc’h euz lazet ho mestrez ;
 C’hui ’c’h euz lazet ho mestrez-vad,
Tamallet d’ar forbaned er c’hoad ! —
 Hi friet, pa hen euz klewet,
’Meaz he wele a zo zavet ;
 En ur fuzul ez eo kroget,
En aviz hi lazan eo et :
 Met ar c’horf maro ’n euz laret :
— Ma fried paour, n’ hi lazet ket,
 Met hi leusket da glask hi boed,
Etre Cavan ha Tonquedec,
 Lec’h na vezo ket anvezet,
M’ tamanto hi c’horf d’hi fec’het ! —
Kanet gant Janet Ar Gall. Plouaret, 1853.
Me oa iaouankik, wit a oad,
Pa varwaz ma mamm ha ma zad :
 Ha me da vale dre ar bed,
Da glask ur re d’am c’homerret.
 Pa oann o vont gant ann hent-braz,
Daou den iaouank a rankontraz ;
 Ur plac’h iaouank, vel un itron,
Un den-jentil, ’r giz d’ur baron.
Ma lare ann eil d’egile :
— Kassomp ganimp ar bugel-me ;
 A vrema hon divertisso,
P’ vo deut en oad hon servijo. —
Ma lare ar mestr d’ar vestrez,
— Dimezomp ’r mewel d’ar vatez. —
 — Dimet ho mewel pa garfet,
Ma matez na vo ket dimet ;
 ’Benn ma timezinn ma matez, Me renk ober gant-hi tiegez ;
 Me renk ober gant-hi tiegez,
Pevar eujenn, peder buc’h leaz,
 Diou boezellad a bep-seurt ed ;
En ti hi mamm n’ho c’havjac’h ket. —
Pa ’z ia ma mestrez d’ar pardon,
Me ia gant-hi, evel rezon ;
 Me ia gant-hi, evel rezon,
Dre ma oann plac’hik a-feson.
 Pa oamp-ni o tremenn ar c’hoad,
Ha ni o vont da disheoliad ;
 Oc’h azeza war ar c’hlazenn, Tapout hi fenn war ma barlenn.
 O tont un dra da laret d’in :
— Kommer da gontel ha laz hi.
 Te a vo laket en hi lec’h,
Te ’vezo groeg ann tiegez ;
 Kuz ann ez-hi ’n touez ann deillou, Met hi botou hag hi loerou…… —
Ar vinorezik a lare Er ger d’hi mestr pa arrue :
 — Itron Varia ann Drindet,
Ma mestrez paour a zo lazet !
 Lazet ez eo ma mestrez-vad, Gant ar forbaned, bars ar c’hoad ! —
— Tawet, mestrik, na oelet ket,
Me a reï d’ac’h-c’hui ’vel bepred ;
 Me a reï d’ac’h-c’hui ’vel bepred,
Met monet ganac’h da gousket ;
 Met monet ganac’h da gousket,
Ha monet iwe, mar be red. —
Pa oant dimet hag eureujet,
Ha poent d’ez-hi mont da gousket,
 Oc’h arruout unan en ti, Peder sierj-koar dira-z-hi ;
 Peder sierj-koar dira-z-hi,
Ur goulou-koar war bep-gouli !
 — C’hui eta oc’h euz eureujet
Ann hini a deuz ma lazet ?
 Ma c’huzet e-touez ann deillou,
Met ma botou ha ma loerou ! —
 — Ha petra vezo gret out-hi ? —
— Klask pevar marc’h d’hi ziframmi !
 Klask pevar marc’h d’hi ziframmi,
Gori ar forn hag hi dewi ;
 Ha gant ann tan pa vo dewet,
Gant ann awell ’vezo gwentet ! —
Ur baourez koz a Blougonver. — 1855.
* ↑ Deux communes des environs de Lannion.
* ↑ On trouve une situation analogue dans le recueil de M. Jérôme Bujeaud, Chants et chansons populaires des provinces de l’Ouest (tome II, page 239), à la pièce qui porte le titre de : Le Mari assassiné : …… Quand fut au lit, le soir des noces. Elle aperçut un ange blanc, Qui avait l’ cœur couvert de sang. — Ah ! tiens-le bien, ma chère femme. Ah! tiens-le bien entre tes bras, Celui qui m’a mis au trépas. Garde-le bien, ma chère femme. Garde-le bien toute ta vi’, Moi, je m’en vais dans l’ paradis ! —